Informatīvais ziņojums
“Par Latvijas Republikas Zemkopības ministrijas, Ukrainas Agrārās politikas un pārtikas ministrijas un Lielbritānijas un Ziemeļīrijas Apvienotās Karalistes Vides, pārtikas un lauku lietu departamenta saprašanās memorandu par sadarbību Graudu izcelsmes pārbaudes sistēmas izmantošanā un pilnveidošanā”

Informatīvā ziņojuma “Par Latvijas Republikas Zemkopības ministrijas, Ukrainas Agrārās politikas un pārtikas ministrijas un Lielbritānijas un Ziemeļīrijas Apvienotās Karalistes Vides, pārtikas un lauku lietu departamenta saprašanās memorandu par sadarbību Graudu izcelsmes pārbaudes sistēmas izmantošanā un pilnveidošanā” (turpmāk – ziņojums) mērķis ir informēt Ministru kabinetu par Zemkopības ministrijas nodomu noslēgt Saprašanās memorandu par Graudu izcelsmes pārbaudes sistēmu (angļu val. Memorandum of Understanding on the Grain Verification Scheme) (turpmāk – Memorands) ar Ukrainas Agrārās politikas un pārtikas ministriju un Lielbritānijas un Ziemeļīrijas Apvienotās Karalistes Vides, pārtikas un lauku lietu departamentu.
Krievijas Federācijas karš ar Ukrainu ir radījis lielus draudus Ukrainas lauksaimniecības nozarei un pārtikas nekaitīgumam. Vienlaikus pastāv risks, ka no pagaidu okupētajām Ukrainas teritorijām nelikumīgi izvestie lauksaimniecības produkti, tostarp graudi, var nonākt starptautiskajā tirdzniecībā.
Ukrainas Agrārās politikas un pārtikas ministrija un Lielbritānijas un Ziemeļīrijas Apvienotās Karalistes Vides, pārtikas un lauku lietu departaments iesniedza Zemkopības ministrijai Memoranda projektu, kura mērķis ir izveidot sadarbības ietvaru Graudu izcelsmes pārbaudes sistēmas (angļu val. Grain Verification Scheme) (turpmāk – GVS) izmantošanai un pilnveidošanai.
Memorands paredz sadarbību lauksaimniecības produktu, tostarp kviešu, kukurūzas, miežu un saulespuķu sēklu, izcelsmes noteikšanai situācijās, kad pastāv aizdomas, ka šie produkti varētu būt nelikumīgi izvesti no pagaidu okupētajām Ukrainas teritorijām. GVS ir zinātniska references datubāze un ar to saistīti lietotāja rīki, kas paredzēti lauksaimniecības produktu izcelsmes noteikšanai.
Memorands ir saistīts arī ar nepieciešamību veicināt graudu izcelsmes pārbaudi tranzīta un ostu centros, tostarp Latvijas ostās.
Memorands paredz brīvprātīgu un konsultatīvu sadarbību atbilstoši dalībnieku kompetencei.
Sadarbības laikā paredzēts
1) veicināt kompetento iestāžu piekļuvi GVS un tās references datiem;
2) apmainīties ar pieredzi, zinātniskajām metodēm un paraugu ņemšanas vadlīnijām, kā arī sniegt tehniskas konsultācijas;
3) apmainīties ar informāciju par akreditētām laboratorijām;
4) noskaidrot iespējas GVS references datubāzi papildināt ar autentiskiem graudu paraugiem;
5) veicināt izpratni par GVS starptautiskos forumos.
Informācijas, datu un paraugu apmaiņai jānotiek saskaņā ar katram dalībniekam saistošajiem normatīvajiem aktiem. Memorands paredz arī atbilstošu saņemtās informācijas aizsardzību un konfidencialitāti.
Vienlaikus Memorands nemaina Latvijas valsts pārvaldes iestādēm normatīvajos aktos noteikto kompetenci. Memorandā ir tieši noteikts, ka tas neietekmē dalībnieku esošās funkcijas, tiesības un pienākumus saskaņā ar piemērojamiem nacionālajiem tiesību aktiem un starptautiskajiem līgumiem. Pats Memorands nepiešķir Latvijas iestādēm jaunas pilnvaras apturēt un pārbaudīt kravas, ņemt paraugus vai pieņemt lēmumus par konkrētām kravām. Šādas darbības, ja tās nepieciešamas, īstenojamas atbilstošās kompetentās iestādes kompetences jomā, ievērojot arī piemērojamo normatīvo aktu prasības.
Šobrīd GVS nav paredzēts kā patstāvīgs tiesisks pamats lauksaimniecības produktu importa vai tranzīta apturēšanai vai aizliegšanai, bet gan kā zinātnisks instruments, kas sniedz papildu informāciju par graudu izcelsmi. 
Memorandā noteikts, ka tas ir politiskas un administratīvas ieceres izpausme un nav starptautisks līgums vai nolīgums starptautisko tiesību izpratnē. Memorands nerada dalībniekiem vai to valstīm juridiski saistošas tiesības, attiecības vai finansiālas saistības saskaņā ar nacionālajām vai starptautiskajām tiesībām. 
Ievērojot Memoranda juridisko raksturu, tā noslēgšana nerada ne jaunus ārējā normatīvā regulējuma noteikumus, ne jaunus pienākumus privātpersonām.
Memoranda īstenošana nerada Zemkopības ministrijai jaunas obligātas finansiālas saistības.
Memoranda projektā paredzēts, ka tā īstenošana ir atkarīga no dalībnieku rīcībā esošajiem finanšu, cilvēku un institucionālajiem resursiem un katrs dalībnieks nodrošina savu izmaksu segšanu, ja vien dalībnieki rakstveidā nevienojas citādi.
Ar Memoranda īstenošanu saistītās izmaksas Zemkopības ministrija segs tai pieejamo līdzekļu ietvaros, savukārt graudu kravu robežkontroles, paraugu ņemšanas un laboratoriskās izmeklēšanas izmaksas segs par kravu atbildīgā persona, nodrošinot iepriekšēju samaksu.
Ievērojot iepriekšminēto, Zemkopības ministrija lūdz Ministru kabinetu:
1) pieņemt zināšanai informatīvo ziņojumu;
2) atbalstīt Saprašanās memoranda par Graudu izcelsmes pārbaudes sistēmu noslēgšanu starp Latvijas Republikas Zemkopības ministriju, Ukrainas Agrārās politikas un pārtikas ministriju un Lielbritānijas un Ziemeļīrijas Apvienotās Karalistes Vides, pārtikas un lauku lietu departamentu;
3) noteikt Zemkopības ministriju par atbildīgo institūciju Memoranda īstenošanā.

